google/wiki40b huggingface dataset:
Golliwogg

Golliwogg, senere skrevet golliwog og også kalt golly doll og annet på engelsk, er ei type filledokke i britisk og amerikansk populærkultur. Golliwogg er framstilt som en morsom «negerdokke» med bustete, svart hår, stort smil og fargerik bukse, jakke og sløyfe. Skikkelsen og navnet ble kjent gjennom en serie barnebøker på slutten av 1800-tallet. The Golliwogg var populær til inn på 1970-tallet da figuren ble kritisert for å være rasistisk.

Historikk

The Golliwogg var opprinnelig navnet på figur i en serie barnebøker som var skrevet av den amerikanskfødte, britiske forfatteren og tegneren Florence Kate Upton (1873-1922). Den første boka, The Adventures of Two Dutch Dolls And A Golliwogg, kom i 1895. Upton baserte hovedpersonen Golliwogg på en filledokke som forestilte en karikert «negroid» med svart hud, stirrende, hvite øyne, klovnelepper, stort, stritt hår og fargerike herreklær som en komisk blackface-figur i amerikansk minstrel-tradisjon. 
Karakteren og navnet ble etter hvert også brukt i andre historier om tilsvarende skikkelser, for eksempel i flere av Noddy-bøkene av Enid Blyton. I Claude Debussys pianosuite Children's Corner fra 1908 er det spøkefulle avslutningsstykket Golliwog's Cakewalk mest kjent. På 1950-tallet kom barneboka Ruff Tuff som var en golliwog, Zinken Hopps oversettelse av Ruth Ainsworths Rufty Tufty the Golliwog fra 1952. I oppfølgeren Ruff Tuff på sommerferie heter det at «De små golliwoggene er svært pene. De har krøllet svart hår og fine små soldrakter som mammaene deres har strikket.(...) En golliwog er en liten negerdokke. Men hvorfor de heter golliwogger og ikke negrer, det vet jeg ikke.»
Golliwogg-figuren ble også tidlig masseprodusert som dokker og leketøy for små barn. Denne dokketypen var svært populær i Nord-Amerika, Australia og deler av Europa fram til 1970-tallet. 
Selv om hjemmelagde golliwogs også kan være utformet som dokkejenter, er typen vanligvis en dokkemann. Golliwog-dokkene ble derfor, på samme måte som bamser, regnet som passende kosedyr for små gutter.
Golliwog-skikkelsen har blitt beskrevet som «den minst kjente av de store anti-svarte karikaturene i USA». Kritikerne har hevdet at dokketypen er et nedbrytende, rasistisk uttrykk for hat mot og nedvurdering av mennesker av afrikansk avstamning. Andre har derimot reagert mot politisk korrekthet og ment at golliwog-dokkene bør bevares som en kulturhistorisk artefakt og et kjært tradisjonsminne fra manges barndom. Likevel har et mer moderne syn på rasetenkning og respekt for andres følelser ført til mindre salg av «negerdokker».

Navnet

Ordet golly kan oversettes med «du store min!» på norsk. En teori er likevel at førsteleddet i sammensetningen golliwogg er avledet av det arabiske ghoul, en type demon. Wog er imidlertid et britisk slangord som tradisjonelt har betydd «svarting» eller «degos». Dokketypen har derfor fra 1980-tallet ofte bare blitt kalt golly og golly doll som et mindre nedsettende navn.

Kilder

Artikkelen bygger særlig på den tilsvarende Wikipedia-artikkelen på engelsk.
Kvikk Lunsj

Kvikk Lunsj er produktnavnet for en kjekssjokolade som ble lansert av Freia i 1937 og har vært i salg siden – med unntak av en periode under og etter andre verdenskrig; mellom 1941 og 1949 ble produksjonen stoppet blant annet på grunn av mangel på sukker og kvaliteten på melet. Sjokoladen består av fire avlange kjeksbiter trukket med sjokolade, og mellom kjeksbitene er sjokoladelaget tynnere slik at det er lettere å dele sjokoladen. Sjokoladen er i reklamen blitt framstilt som «tursjokoladen», og mange forbinder den med skiturer, spesielt i påskeferien, der sjokolade ofte brukes som energigivende niste. Kvikk Lunsj blir i dag produsert av Mondelēz International og solgt i Norge, Sverige og Danmark.
I løpet av ett år spiser hver nordmann i gjennomsnitt ni Kvikk Lunsj-sjokolader. Tre av disse blir spist i løpet av påsken. Det blir hvert år produsert om lag 50 millioner plater, hvorav 4–500 tonn av disse selges i påsken. En liten produksjonandel selges i tax-free-handelen i Sverige og Danmark. 
For mange har Kvikk Lunsjen blitt et symbol på norsk kultur, og det vakte derfor sterke reaksjoner da Freia i 2005 erstattet sølvpapiret rundt sjokoladen med lufttett emballasje som på andre av Freias sjokolader. Innpakningen hadde da vært stort sett uendret siden 1938, og da innpakningen ble endret ble det blant annet opprettet Facebook-grupper for å vise sin avsky. I 1960-årene trykte Freia de berømte fjellvettreglene på baksiden av kjekssjokoladen.

Varianter

Sjokoladen finnes også som sjokoladeplate med navnet Kvikk Lunsj XXL. Tidligere er det solgt Kvikk Lunsj med blåbærsmak og med appelsinsmak. Ellers har sjokoladen stort sett vært uforandret etter det andre partiet. De første sjokoladene som ble produsert var nemlig trukket med mørk sjokolade, og det ville ikke markedet ha. Partiet ble, nærmest i sin helhet, trukket tilbake, og produktet ble deretter relansert med lys sjokolade.

Kit Kat

Kvikk Lunsj ligner kjekssjokoladen Kit Kat, et sjokoladeprodukt som selges i mange land og som ble introdusert på det engelske markedet av Rowntree Limited som «Rowntree's Chocolate Crisp» allerede i 1935. Dette selskapet ble kjøpt av Nestlé i 1988. I 2006 ble Nestlé tildelt varemerket til formen «fire barer liggende ved siden av hverandre på en rektangulær base» av EUs kontor for harmonisering i det indre marked (OHIM, nå EUIPO). I juli 2018 ble varemerket kjent ugyldig av EU-domstolen.
Oedopeza

Utseende

Små til middelsstore, brun- eller gråaktige trebukker. Antennene er nokså lange, særlig hos hannene. Pronotum er nærmest tønneformet med en liten pigg litt bakenfor midten av siden. Beina har klubbeformede lår.

Levevis

Larvene lever i død ved.

Utbredelse

Slekten er utbredt i Mellom- og Sør-Amerika, inkludert Karibia.
Avioniker

Utdanning

En avioniker er utdannet innen flyelektronikk med fagbrev som dokumentasjon. Dette er et fem-årig løp, hvor tre år er i den videregående skole og to er i lære. Utdanningsprogrammet er: Videregående trinn 1  Elektrofag, VG2 Flyfag og VG3 Avionikerfaget. Etter disse tre årene er det to år i lære, enten i et sivilt flyselskap eller i Luftforsvaret. I løpet av læretiden taes fagprøven, som gjerne er delt opp i flere perioder. Ved bestått fagprøve får eleven et avioniker-fagbrev. Arbeidsoppgavene til en avioniker er reparasjon, inspeksjon, modifikasjon samt feilsøking, direkte på et luftfartøy, eller i spesialverksteder.

Internasjonal godkjent utdannelse

For å opprettholde og ivareta flysikkerheten i Europa, har EU etablert et eget organ, EASA. Norge ble medlem av EASA, European Aviation Safety Agency, den 1. juni 2005. I Norge finnes det tre godkjente EASA-skoler innen avionikk. Dette innebærer at de tilfredsstiller EASA sine Part-147- og Part-66-krav.
Parallelt med fagbrevutdannelsen, tilbyr de tre EASA-godkjente Part-147-skolene en internasjonal godkjent utdannelse. Godkjennelsen er gitt av Luftfartstilsynet og innebærer en grundig gjennomgang av skolen og kvalitetssikring av denne.
Elever må da ha karakteren 75% = bestått, eller bedre på samtlige eksamener fra videregående skole (i alt 12). Alle eksamener er av flervalgstypen, der et av tre alternativer er rett. Antall spørsmål til eksamen varierer fra 20 til 130, alt etter hvilket fag det er.
Direktesalgsforbundet

Direktesalgsforbundet (DF) er en norsk interesseorganisasjon for selskaper og distributører innen direktesalg og multi-level marketing. DF ble etablert i 1973 og ledes av Jan-Fredrik Torgersen.
DF tilbyr medlemskap til selskaper som opererer i nettverksbransjen, men disse må gjennomgå en vurdering opp mot etiske standarder for å kunne godkjennes som medlemmer. Medlemskap i DF brukes ofte som et bevis på at et MLM-selskap er seriøst, men også blant disse finnes det selskaper der en veldig liten del av distributørene klarer å tjene penger.
Hovedoppgaven til DF er å ivareta interessene til bransjens selskaper, distributører og kunder, i tillegg til å arbeide for bransjens anerkjennelse i samfunnet. DF har i denne sammenheng også blitt et varslingsorgan når det gjelder lovstridig virksomhet knyttet til investeringssvindel og pyramidespill. Det har vært en langvarig frustrasjon hos DF for det de mener er handlingslammelse norske myndigheter og Lotteritilsynet i særdeleshet overfor useriøse aktører som ødelegger for bransjens omdømme. Til tross for at forbundet anser seg selv for å huse bare de seriøse selskapene har begge de to seneste prøvemedlemmene havnet i hardt vær for anklager om pyramidespill. Først Vemma som ble stengt av amerikanske myndigheter i august 2015 og Kyäni som i oktober samme år ble politianmeldt i Sverige. I sistnevnte tilfelle hadde Direktesalgsforbundet allerede vraket Kyäni som medlem etter å ha avdekket omfattende ulovlig markedsføring.
Direktesalgsforbundet krever også at medlemsselskapene og deres selgere markedsfører sine produkter innenfor gjeldende regelverk og etter forbundets etiske regler. Det avdekkes likevel med jevne mellomrom omfattende brudd på regelverket hos medlemsselskapenes selgere, og det er særlig toppselgernes markedsføring som har skapt negativt oppmerksomhet.
DF er medlem i Federation of European Direct Selling Associations (SELDIA) som er det europeiske forbundet for direktesalg og World Federation of Direct Selling Associations (WFDSA) som er topporganisasjonen på verdensbasis.
Romandie rundt 2010

Romandie rundt 2010 var den 64. utgaven av Romandie rundt og det ble arrangert fra 27. april til 2. mai i Sveits.  
I tillegg til de 18 ProTour-lagene ble Cervélo TestTeam og BMC Racing Team invitert.
Alejandro Valverde vant sammenlagt foran Simon Špilak, men ble senere utestengt og fratatt alle resultatene.
Volemitol

Volemitol er en sukkeralkohol som finnes naturlig blant annet i rødalger, sopp, mose og lav.
Volemitol kan brukes som et naturlig søtningsmiddel.
Volemitol ble første gang isolert som et hvitt krystallinsk substans fra soppen Lactarius volemus av den franske vitenskapsmannen Émile Bourquelot i 1889.
Ferrerianus

Utseende

En liten (2,5 - 3  millimeter), avlang, mørkt brunrød gjødselbille. Hodet er glatt, skovlformet, uten knøler. Pronotum er avrundet, nedtrykt ved bakhjørnene, med kraftig rand bak.

Levevis

Biologien til denne arten er ukjent.

Utbredelse

Arten er bare kjent fra Paraguay.
Mecynorhina (Megalorhina) mukengiana

Utseende

En stor (30-50 millimeter), kraftig gullbasse, forkroppen oftest svart eller rødbrun med eller uten lyse tegninger. Hannen har et Y-formet horn i pannen, med korte pigger på hver side av dette. Hos typiske eksemplarer er dette hornet noe kortere enn hos Mecynorhina harrisi, men dette varierer mye. Dekkvingene er vanligvis brunrøde.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten lever i Øst- og Sentral-Afrika (Kongo, Uganda).
Brockway Motor Truck Company

Brockway Motor Truck Company var en amerikansk lastebilprodusent som hadde sin start som hestevognfabrikant i 1875 av William Brockway. Fabrikken var etablert i Cortland i delstaten New York. Fabrikken ble nedlagt i 1977 etter å ha vært lastebilprodusent siden 1912.

Historie

Etter at vognfabrikken ble overtatt av sønnen George A. Brockway i 1889, fortsatte han virksomheten fram til 1909, da man omstilte produksjonen til motorkjøretøy. I 1912 ble firmaet overhalt som en lastebilprodusent, og den første lastebilen som ble solgt, hadde 3-sylinders totaktsmotor. I løpet av først verdenskrig ble Brockway anerkjent som et kvalitetsmerke, og skulle i mellomkrigstiden finne kunder i 65 land utenom USA, deriblant Norge.
De turbulente årene som et resultat av depresjonen tærte hardt på lastebilprodusenten som i 1929 hadde sitt rekordår med 5500 lastebiler. Dette tvang selskapet til å legge alle planer om ekspansjon på is. Siden forble selskapet en liten produsent som vant seg kunder med sin konservative innstilling som garanterte uendret teknologi. Store flåteeiere med egne verksteder foretrakk Brockway som sjeldent forandret på sine modeller. Den årlige produksjonen var på 1500 til 2000 eksemplarer. 
På 1950-tallet begynte salgstallene å falle, og i året 1954 ble bare 611 biler levert. Dette førte til en overtakelse i 1956 da Mack kjøpte opp selskapet, men endret ikke vesentlig på modellpolitikken. Oljekrisen i 1973 ble for mye for lastebilprodusenten, som ble nedlagt av Mack i 1977. 
Merkenavnet ble overtatt av en gruppe entusiaster i byen Cortland hvor fabrikken lå, og hvert år arrangerer disse Brockway Truck Show for å minne lastebilprodusenten.
Jarhuset

Jarhuset er et forretningsbygg på Jar i Bærum og et av de tidligste og mest karakteristiske funksjonalistiske bygninger i Bærum. Bygningen sto ferdig oppført i 1935 og er tegnet av arktitekt Georg Foss. Bygningen er oppført av brukt murstein fra den tidligere, revne Johannes kirke, og bygget har bevart den opprinnelige gule farge, om enn på pusset mur. Jarhuset står på Bærum kommunes liste over kulturmiljøer.
Jarhuset ligger like ved Jar stasjon på Kolsåsbanen med adresse Jarveien 1. Det inneholder kontorer og forretninger, blant annet kolonial, kjøttforretning, konditori samt postkontor.
Norges Forsikringsforbund

Norges Forsikringsforbund (NFF) var et bransjeforbund for forsikringsselskaper. Norges Forsikringsforbund opphørte etter at Den norske Bankforening og Norges Forsikringsforbund gikk sammen om å danne Finansnæringens Hovedorganisasjon (FNH) med virkning fra 1. januar 2000. Fra 2010 ble FNH en del av Finans Norge.
Fengzhen

Fengzhen (kinesisk: 丰镇; pinyin: Fēngzhèn) er et byfylke i byprefekturet Ulaan Chab i den autonome region Indre Mongolia i Folkerepublikken Kina.
Befolkningen var på 308 459 innbyggere i 1999.

Samferdsel

Kinas riksvei 208 fører gjennom området. Den begynner i Erenhot og fører via Jining og Datong og Taiyuan til Changzhi i provinsen Shanxi.
Rehersal (Dimmu Borgir-demo)

Rehersal er et demoalbum med Dimmu Borgir, utgitt i januar 1994
Skogsvåg Idrettslag

Skogsvåg Idrettslag (stiftet i 1980) er et idrettslag i Sund kommune i Hordaland. Klubben har om lag 600 medlemmer og tilbyr aktiviteter som fotball, håndball, badminton, volleyball, friidrett og taekwondo. Slagordet til klubben var lenge «Best i bygda», men dette er nå bytta ut med «Eit hakk betre», og klubbens logo viser en spent hvalfangerbue med navnet Skogsvåg IL over og årstallet klubben ble grunnlagt, 1980, under.

Fotball

A-laget i fotball spiller til daglig i 6. divisjon, og spiller sine hjemmekamper på Skogsvåg Stadion. Stadion består av en kunstgressbane, som ble lagt i 2003. Fotballaget spiller med grønne overdeler, sorte bukser og sorte strømper.
A-laget rykket opp fra 5. divisjon i 2003. Overlevde i 4. divisjon i 2004, men rykket ned sesongen etter. Spilte 5. divisjon igjen i 2006, før 2007-sesongen endte med nedrykk til 6. divisjon.
Indragarh

Indragarh er en by og en kommune i Bundi-distriktet i den Indiske staten av Rajasthan.

Demografi

Etter Folketellingen i 2001, hadde Indragarh en befolkning på 5 265 personer. Menn utgjorde 51% av befolkningen, og kvinner 49%. Indragarh har en gjennomsnittlig leseferdighet på 63%, høyere enn landsgjennomsnittet på 59.5%: menn 72% og kvinner 53%. I Indragarh er 17% av befolkningen er under 6 år.
Hunan Satellit TV

Hunan Satellit TV er et kinesisk fjernsynsselskap. Det har sendinger via satellitt fra hovedkontoret i Changsha i Hunan-provinsen. Fra 2003 har dens målsetting vært å bli best på Tv-underholdning i Kina. Tv-stasjonen når 760 millioner seere.
Finalen i Super Girl ble historiens mest sette TV-program i Kina. Selskapets image er «ungdom, skjønnhet og mote».
Hunan Satellit TV ble grunnlagt 1. januar 1997.
HTC Apache

HTC Apache er en Windows Mobile-basert mobiltelefon (smartphone) som ble produsert av HTC. Den ble lansert i oktober 2005.
Den er også solgt som Sprint PPC-6700 og Verizon Wireless XV6700, og ble erstattet av HTC Titan (HTC Mogul) i 2007.
Hedwig Conrad-Martius

Liv

Hedwig Conrad-Martius var datter av medisinprofessor Friedrich Martius og Martha Martius. Faren var leder av universitetsklinikken i Rostock. Etter avsluttende eksamen ved videregående skole begynte hun som en av de første kvinnene i Tyskland på et universitetsstudium.
Hun studerte først litteratur og historie i Rostock og Freiburg, deretter filosofi i München under Moritz Geiger fra 1909/1910. I vintersemesteret 1911/12 byttet hun til universitetet i Göttingen, hvor hun ble tatt opp i Edmund Husserls studentgruppe.
Etter kort tid overtok hun ledelsen av det nylig grunnlagte filosofiselskapet i Göttingen. Denne gruppen inkluderte blant annet Winthrop Bell, Jean Hering, Fritz Kaufmann, Alexandre Koyré, Hans Lipps, Edith Stein, Dietrich von Hildebrand og Alfred von Sybel, i tillegg til Theodor Conrad, som var grunnleggeren av selskapet. Hun vant en konkurranse ved Göttingen filosofiske fakultet. Hun fikk ikke avlegge doktorgrad med sitt prisbelønte arbeid fordi hun hadde avsluttende eksamen fra videregående uten gammelgresk. Av den grunn dro hun til München. 
Etter avlagt doktorgrad i 1912 giftet hun seg med Theodor Conrad og flyttet til hans hjemby Bergzabern, hvor de sammen drev en fruktplantasje. Under første verdenskrig samlet en mindre gruppe seg rundt ekteparet Conrad, som innholdsmessig rettet seg mot Adolf Reinach og møttes regelmessig i deres hjem frem til slutten av 1920-tallet (derav navnet «Bergzabernersirkelen»). I 1937 flyttet paret til München.
Den vitenskapelige aktiviteten ble tidvis hindret av et delvis publiseringsforbud, som nasjonalsosialistene ila henne på grunn av en jødisk besteforelder (Martha Leonhard).
Etter andre verdenskrig kunne Conrad-Martius igjen vie seg til filosofien. I 1949 ble hun dosent i naturfilosofi og i 1955 æresprofessor i München.
I 1958 ble hun tildelt Forbundsrepublikken Tysklands fortjenstorden.

Realontologi

Hedvig Conrad-Martius var av den oppfatning at Husserls sene transcendental-idealistiske fenomenologi ikke var korrekt. Hun utviklet sin egen teori, som hun refererte til som "ontologisk fenomenologi".

Tid og rom

Conrad-Martius utviklet sin beskrivelse av naturen i diskusjon med naturvitenskapen på hennes tid, spesielt fysikk og i den forbindelse relativitetsteori og kvantemekanikk.
Statistikkloven

Statistikkloven, fullt navn Lov om offisiell statistikk og Statistisk sentralbyrå, regulerer innsamling og bruk av opplysninger til statistiske formål og legger rammer for Statistisk sentralbyrås organisasjon og virksomhet. 
Loven gir myndighetene hjemmel til å kreve at borgere avgir ikke-taushetsbelagte opplysinger til Statistisk sentralbyrå. Plikten kan gis gjennom forskrift eller pålegg. Loven gir også rett til å gi tvangsmulkt dersom en nekter å gi opplysninger til SSB. Innsamlede personopplysninger samlet inn med hjemmel i statistikkloven er underlagt streng taushetsplikt i 100 år. Derfor kunne for eksempel innsamlede data fra folketellingen 1910 først offentliggjøres i 2010. 
Loven definerer statistikk som «tallfestede opplysninger om en gruppe eller et fenomen, som fremkommer ved sammenstilling og bearbeiding av opplysninger om de enkelte enhetene i gruppen eller et utvalg av disse enhetene, eller ved systematisk observasjon av fenomenet.»
I 2016 ble «Statistikklovutvalget» nedsatt med mandat om å utrede forslag til endringer i statistikkloven. Utvalget foreslo ny statistikklov i 2018
Hönan Agda

«Hönan Agda» er en vise med tekst og musikk av Cornelis Vreeswijk. Den er basert på en frekk, morsom historie som Vreesvijk en eller annen gang hørte. Den ble spilt inn live med publikum i TV-programmet Opopoppa, og i 1969 ble den til en singel.
Sangen lå på Svensktoppen i totalt fem uker fra perioden 8. juni til 5. juli 1969, med fjerdeplass som beste resultat.
Adolfo Bioy Casares

Alfonso Bioy Casares (født 15. september 1914 i Buenos Aires, død 8. mars 1999 samme sted) var en argentinsk forfatter.
Bioy Casares debuterte som 15-åring med novellesamlingen Prólogo, som hans far for egen regning bekostet trykkingen av - i 300 eksemplar. Hans førsta roman, La invención de Morel (Morels oppfinnelse), kom ut i 1940, og er det verk han er mest kjent for. I 1940 giftet han seg også med forfattaren Silvina Ocampo (1903–1994), som han skrev Los que aman, odian i lag med.
Han ga ut en rekke romaner, novellesamlinger og dagbøker. Flere av hans verk har blitt filmatisert.
Under pseudonymet «H. Bustos Domecq» skrev han sammen med Jorge Luis Borges.
Hiroto Muraoka

Japans herrelandslag

Hiroto Muraoka spilte 2 landskamper for Japans herrelandslag.
Shallow Grave

Handling

Tre vellykkete unge mennesker (David, Alex og Juliet) deler en romslig leilighet i Edinburgh og er på jakt etter en ny leieboer. Disse tre er ikke på jakt etter en hvilken som helst kjedelig dust og forkaster i tur og orden en rekke interessenter, men tilslutt enes de om den spennende Hugo. Hugo flytter inn, men det skal bli et kort bofellesskap. Første natt i leiligheten finner de ham død i sengen. Han etterlater seg ikke mye, bare en koffert full av pengesedler. Legen Juliet, journalisten Alex og bokholderen David havner dermed i et moralsk dilemma: skal de ringe til politiet og levere tilbake pengene eller skal de beholde formuen, kvitte seg med liket og leve lykkelig alle sine dager? De velger å beholde pengene, men lykken blir borte et sted underveis. Den ene utvikler posttraumatisk stress etter å ha kvittet seg med liket. De andre innser etterhvert at pengene egentlig tilhører farlige kriminelle. Det oppstår maktspill og intriger – med stadig skiftende allianser mellom de tre.

Popularitet

Shallow Grave innbrakte $20,5 millioner på verdensbasis, hvorav $7,5 millioner i Storbritannia og $2,9 millioner i USA.

Anmelderne

Filmen ble forholdsvis godt mottatt av anmelderne, noe som gjenspeiles i at den har fått 69 % på Rotten Tomatoes og 67% på Metacritic. Den amerikanske filmkritikeren Roger Ebert gav den 2 av 4 stjerner. Den fikk meget gode skussmål av amerikanske aviser som San Francisco Chronicle, Variety og The Wall Street Journal, mens Los Angeles Times, Washington Post og The New York Times var noe mer kritisk.
Dagbladet og VG gav den terningkast fem, mens Aftenposten og Dagsavisen gav den tre.

Priser

Den ble tildelt en BAFTA i klassen beste britiske film. Den ble også tildelt prisen for beste film ved Empire Awards og ved portugisiske Fantasporto.

Annet

Filmens soundtrack inkluderer  sangen "Happy Heart", fremført av Andy Williams.
Den katolske kirke i Libanon

Den katolske kirke i Libanon er hovedsakelig representert ved orientalske katolske kirker. Som i resten av Midtøsten er islam den dominerende religionen, men Libanon er landet i Midtøsten med høyest andel av kristne (ca. 39 %), hvorav igjen de fleste er (orientalske) katolikker. De to største katolske grupperingene er maronitter med ca. 21 % (890 000) og melkitter med 4 % (170 000) av befolkningen. I tillegg kommer flere kirker som utgjør mindre enn én prosent: syrisk-katolikker (33 000), romersk-katolikker (15 000), armensk-katolikker (10 000) og kaldeere (10 000).

Nuntius

Pavens nuntius til Libanon er Gabriele Giordano Caccia (siden 2009).

Kardinaler

For tiden (per 2010) er to kardinaler fra Libanon: Ignatius Moussa I Daoud, den emeriterte syrisk-katolske patriarken av Antiokia; og Nasrallah Peter Sfeir (uten stemmerett), den maronittiske patriarken av Antiokia.

Historie

Etter de store kristne skismaene tilhørte den kristne befolkningen i dagens Libanon den ortodokse eller ulike orientalsk-ortodokse kirker. Den katolske kirke fikk sin utbredelse i Libanon gjennom at ulike orientalsk-ortodokse eller ortodokse samfunn inngikk unioner med paven. Dette skjedde med maronittene i 1182, med kaldeerne i 1692 og med de andre av dagens orientalsk-katolske kirker på 1700-tallet. Disse kirkene videreførte sine tidligere eparkier eller opprettet etter hvert sine egne hierarkier. Således ble f.eks. det maronittiske erkeeparkiet Beirut opprettet i 1577, mens det tilsvarende melkittiske erkeeparkiet Beirut går tilbake til 400-tallet.
Den romersk-katolske kirke er representert med et apostolisk vikariat siden 1953.